Document ID: 31978L0664

ΟΔΗΓΙΑ ΤΟΥ ΣΥΜΒΟΥΛΙΟΥ
της 25ης Ιουλίου 1978
περί θεσπίσεως ειδικών κριτηρίων καθαρότητος για τις ουσίες που έχουν αντιοξειδωτικά αποτελέσματα και μπορούν να χρησιμοποιούνται στα τρόφιμα
( 78/664/ΕΟΚ )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ,
Έχοντας υπόψη :
τη συνθήκη περί ιδρύσεως της Ευρωπαϊκής Οικονομικής Κοινότητος ,
την οδηγία 70/357/ΕΟΚ του Συμβουλίου της 13ης Ιουλίου 1970 σχετικά με την προσέγγιση των νομοθεσιών των Κρατών Μελών που αφορούν τις ουσίες που έχουν αντιοξειδωτικά αποτελέσματα και μπορούν να χρησιμοποιούνται στα τρόφιμα (1) , όπως τροποποιήθηκε για τελευταία φορά από την οδηγία 78/143/ΕΟΚ (2) , και ιδίως το άρθρο 5 αυτής παράγραφος 1 ,
την πρόταση της Επιτροπής ,
Εκτιμώντας :
ότι , σύμφωνα με το άρθρο 4 της οδηγίας 70/357/ΕΟΚ , τα αντιοξειδωτικά πρέπει να ανταποκρίνονται προς τα ειδικά κριτήρια καθαρότητος που καθιερούνται σύμφωνα με το άρθρο 5 παράγραφος 1 της ανωτέρω οδηγίας .
ότι είναι αναγκαίο να θεσπισθούν ειδικά κριτήρια καθαρότητος για τα αντιοξειδωτικά που απαριθμούνται στο παράρτημα , μέρη Ι έως ΙΙΙ και Ις σημεία 4 έως 7 της οδηγίας 70/357/ΕΟΚ , λαμβανομένου υπόψη ότι , για ορισμένα από αυτά , τα κριτήρια αυτά έχουν ήδη θεσπισθεί με την οδηγία 65/66/ΕΟΚ (3) , όπως τροποποιήθηκε για τελευταία φορά από την οδηγία 76/463/ΕΟΚ (4) , και την οδηγία 78/663/ΕΟΚ (5) .
ότι η παρούσα οδηγία δεν καθορίζει ειδικά κριτήρια καθαρότητος για την αιθυλική αλκοόλη που προβλέπεται από την οδηγία 70/357/ΕΟΚ , παράρτημα , μέρος Ις σημείο 4 , και ότι η ουσία αυτή θα αποτελέσει το αντικείμενο ιδιαιτέρας εξετάσεως μέσα στο πλαίσιο μελλοντικής ρυθμίσεως γενικού χαρακτήρα σχετικά με τους διαλύτες .
ότι προκειμένου να ληφθούν υπόψη ορισμένες οικονομικές και τεχνολογικές αναγκαιότητες σε μερικά Κράτη Μέλη , πρέπει να προβλεφθεί η διατήρηση στα Κράτη Μέλη των υπαρχούσων εθνικών διατάξεων για ειδικά κριτήρια καθαρότητος που αφορούν το ΔΛ-τρυγικό οξύ και τα άλατα αυτού , τις υδρολυμένες λεκιθίνες , καθώς επίσης και την περιεκτικότητα της προπυλενογλυκόλης σε άλδευδες .
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :
Άρθρο 1
Τα ειδικά κριτήρια καθαρότητος που προβλέπονται στο άρθρο 5 παράγραφος 1 της οδηγίας 70/357/ΕΟΚ , εμφαίνονται στο παράρτημα της παρούσας οδηγίας .
Άρθρο 2
1 . Η παρούσα οδηγία δεν επηρεάζει τις υπάρχουσες κατά τη στιγμή της κοινοποιήσεώς της εθνικές διατάξεις σύμφωνα προς τις οποίες καθορίζονται ειδικά κριτήρια καθαρότητος για :
α ) το ΔΛ-τρυγικό οξύ και τα άλατα αυτού .
β ) τις υδρολυμένες λεκιθίνες .
γ ) την περιεκτικότητα της προπυλενογλυκόλης σε άλδευδες .
2 . Το Συμβούλιο αποφαινόμενο ομόφωνα επί προτάσεως της Επιτροπής , αποφασίζει προ της 1ης Ιανουαρίου 1982 για τα κριτήρια καθαρότητος που προβλέπονται στην παράγραφο 1 υπό α ) και β ) .
Άρθρο 3
Τα Κράτη Μέλη θέτουν σε ισχύ τις αναγκαίες νομοθετικές , κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο δεκαοκτώ μήνες από της κοινοποιήσεώς της . Ενημερώνουν αμέσως περί τούτου την Επιτροπή .
Άρθρο 4
Η παρούσα οδηγία απευθύνεται στα Κράτη Μέλη .
Έγινε στις Βρυξέλλες , στις 25 Ιουλίου 1978 .

Labels: 17
16
20
0
3